Essimu bw’aba musomesa oyinza okumwogerako nti yakyasinze okumanya ebintu ebingi kyokka ekibi kye nti tasengejja mu by’asomesa ebirungi n’ebibi byonna abisomesa.
Ebimu ku bintu abazadde bye bagulira abaana okweyambisa mu kusoma mwe muli amasimu.
Amasimu malungi wabula olw’obutasengejja galeetedde abayizi obuzibu obw’enjawulo ekivuddeko amasomero okugawera.
Abantu bangi beebuuza nti ku mulembe guno ogwa tekinologiya lwaki amasomero tegakkiriza bayizi kukozesa masimu mu kusoma? Moses Ssewankambo, Light secondary school e Bulenga:
Ebizibu essimu bye yandeetera siyinza kuddamu kugyesembereza. Nali neesunga okutuukako mu siniya nga mmanyi yo bakkiriza abayizi okukola kye baagala.
Nali njagala okubeera n'essimu era wadde baali tebazitukkiriza bwe nali mu ssomero erimu e Nansana nafuba okulaba nga ngifuna.
Yammaliranga ebiseera kuba oluusi nga mba nzannya buzannyo wadde omusomesa asomesa.
Lumu omusomesa yankwata nayo mu kibiina ne bansindika awaka nnone omuzadde.
Natya kuba si be baali bagimpadde era kwe kugenda ewa ssenga. Naye yasooka kungobaganya wabula oluvannyuma n’akkiriza okuntwala ku ssomero.
Bankuba kibooko era nabonerera sikyaddayo kutwala ssimu ku ssomero. Kino kyampaliriza n’okukyusa essomero.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn